b'\n_START_ARTICLE_\nPravna fakulteta v Mariboru\n_START_PARAGRAPH_\nPravna fakulteta (kratica PF) v Mariboru je \xc4\x8dlanica Univerze v Mariboru. Razvoj PF je potekal od delovanja Vi\xc5\xa1je pravne \xc5\xa1ole (1960 - 1990), preko Visoke pravne \xc5\xa1ole (1990 - 1993) do oblikovanja Pravne fakultete v letu 1993._NEWLINE_\xc2\xbbIus est ars, aequi et boni.\xc2\xab\xc2\xa0Pravo je umetnost, umetnost dobrega in pravi\xc4\x8dnega.\n_START_SECTION_\nUstanovitev\n_START_PARAGRAPH_\nPravno fakulteto v Mariboru je ustanovil Dr\xc5\xbeavni zbor Republike Slovenije z Zakonom o ustanovitvi Visoke pravne \xc5\xa1ole v Mariboru in Zakonom o spremembi zakona o ustanovitvi Visoke pravne \xc5\xa1ole v Mariboru. Pravna fakulteta je naslednica Vi\xc5\xa1je pravne \xc5\xa1ole, ki je pri\xc4\x8dela izobra\xc5\xbeevanje v vi\xc5\xa1je\xc5\xa1olskem programu v letu 1960, oz. Visoke pravne \xc5\xa1ole, ki je pri\xc4\x8dela izobra\xc5\xbeevanje v visoko\xc5\xa1olskem izobra\xc5\xbeevalnem programu Pravo v \xc5\xa1tudijskem letu 1991/92, univerzitetni \xc5\xa1tudijski program Pravo pa se je pri\xc4\x8del izvajati v \xc5\xa1tudijskem letu 1996/97.\n_START_SECTION_\nPoslanstvo in vizija\n_START_PARAGRAPH_\nOsnovno poslanstvo Pravne fakultete Univerze v Mariboru je ustvarjanje in pridobivanje znanja na podro\xc4\x8dju prava in s pravom povezanih interdisciplinarnih podro\xc4\x8dij, kar omogo\xc4\x8da izobra\xc5\xbeevanje strokovnjakov s pravno izobrazbo ter konkuren\xc4\x8dno vklju\xc4\x8devanje le-teh v doma\xc4\x8de in mednarodno okolje._NEWLINE_Vizija razvoja Pravne fakultete Univerze v Mariboru je postati priznana visoko\xc5\xa1olska institucija na podro\xc4\x8dju posredovanja pravnih znanj ter zdru\xc5\xbeevanja pedago\xc5\xa1kega in raziskovalnega dela, kar naj omogo\xc4\x8da oblikovanje diplomantov prava, ki bodo v dru\xc5\xbebi cenjeni in iskani, hkrati pa bi fakulteta bila zanesljiv partner na podro\xc4\x8dju visoko\xc5\xa1olskega izobra\xc5\xbeevanja ter raziskovanja na podro\xc4\x8dju prava v Evropi in \xc5\xa1ir\xc5\xa1e.\n_START_SECTION_\nOrganizacije in dru\xc5\xa1tva \xc5\xa1tudentov\n_START_PARAGRAPH_\n\xc5\xa0tudentski svet Pravne fakultete Univerze v Mariboru je organ Pravne fakultete, ki obravnava in sklepa o vpra\xc5\xa1anjih s \xc5\xa1tudijskega podro\xc4\x8dja, pomembnih za \xc5\xa1tudente. Po Zakonu o visokem \xc5\xa1olstvu in Statutu Univerze v Mariboru je edini zastopnik mnenj in interesov vseh \xc5\xa1tudentov fakultete. Re\xc5\xa1uje problematiko, povezano s \xc5\xa1tudenti, in se bori za dobrobit \xc5\xa1tudentov._NEWLINE_Dru\xc5\xa1tvo \xc5\xa1tudentov Pravne fakultete Univerze v Mariboru skrbi predvsem za ob\xc5\xa1tudijske dejavnosti in njihov razvoj na fakulteti. Zdru\xc5\xbeuje \xc5\xa1tudente Pravne fakultete v Mariboru, ki tako tudi svoj prosti \xc4\x8das povezujejo s pravom. \xc4\x8clani dru\xc5\xa1tva organizirajo \xc5\xa1tudijske razprave, zabave, spoznavne ve\xc4\x8dere, brucovanja, te\xc4\x8daja angle\xc5\xa1ke in nem\xc5\xa1ke pravne terminologije in debatni klub. V sodelovanju s profesorji in asistenti fakultete dru\xc5\xa1tvo organizira \xc5\xa1tevilne strokovne ekskurzije z namenom, da se \xc5\xa1tudenti prava dru\xc5\xbeijo in izobra\xc5\xbeujejo. _NEWLINE_ELSA Maribor (The European Law Students Association) je neprofitno in apoliti\xc4\x8dno stanovsko organizacijo \xc5\xa1tudentov prava in mladih pravnikov iz 41 dr\xc5\xbeav Evrope. Zdru\xc5\xbeuje ve\xc4\x8d kot 25.000 \xc4\x8dlanov. Prizadeva si za izobra\xc5\xbeevanje mladih pravnikov, pospe\xc5\xa1evanje medsebojnega razumevanja in zvi\xc5\xa1evanje dru\xc5\xbebene osve\xc5\xa1\xc4\x8denosti \xc5\xa1tudentov prava in mladih pravnikov. Omogo\xc4\x8da spoznavanje tujih kultur in pravnih sistemov, tesnej\xc5\xa1e povezave med \xc5\xa1tudenti prava in mladimi pravniki razli\xc4\x8dnih dr\xc5\xbeav. Preko ELSE imajo \xc5\xa1tudenti prava mo\xc5\xbenost spoznavati pravne sisteme zunaj meja lastne dr\xc5\xbeave. _NEWLINE_AEGEE Maribor (L\xc2\xb4association des etats g\xc3\xa9n\xc3\xa9raux des etudiants de l\xc2\xb4Europe) oz. Zdru\xc5\xbeenje evropskih \xc5\xa1tudentov in mladih diplomantov razli\xc4\x8dnih fakultet je prostovoljna in neprofitna organizacija, ki povezuje ve\xc4\x8d kot 15.000 \xc4\x8dlanov iz 245 akademskih mest in iz 41 razli\xc4\x8dnih evropskih dr\xc5\xbeav. Zavzema se za mednarodno sodelovanje in komunikacijo, povezovanje \xc5\xa1tudentov, omogo\xc4\x8da neformalno dru\xc5\xbeenje in medkulturno u\xc4\x8denje. \xc4\x8clani se tako poleg osvajanja novih znanj in ve\xc5\xa1\xc4\x8din nau\xc4\x8dijo tudi bolje razumeti medkulturne razlike.\n_START_SECTION_\nDru\xc5\xa1tva pravnikov\n_START_PARAGRAPH_\nNa fakulteti sta sede\xc5\xbea dveh pravni\xc5\xa1kih dru\xc5\xa1tev. _NEWLINE_Pravni\xc5\xa1ko dru\xc5\xa1tvo v Mariboru  je bilo ustanovljeno leta 1964. Dru\xc5\xa1tvo ima bogato zgodovino, priredilo je ve\xc4\x8d kot 400 strokovnih predavanj. \xc4\x8clani dru\xc5\xa1tva so v razli\xc4\x8dnih revijah objavili \xc5\xa1tevilne prispevke in strokovne komentarje, sodelovali so kot predavatelji in soorganizatorji na mnogih posvetovanjih in sre\xc4\x8danjih. Dru\xc5\xa1tvo skrbi tudi za dru\xc5\xbebeno \xc5\xbeivljenje, saj organizira razli\xc4\x8dne ekskurzije in druge aktivnosti. Predsednica dru\xc5\xa1tva je Bojana Kmetec Ro\xc5\xa1ic._NEWLINE_Zveza dru\xc5\xa1tev za gospodarsko pravo Slovenije  je krovna organizacija dru\xc5\xa1tev pravnikov v gospodarstvu in drugih pravni\xc5\xa1kih dru\xc5\xa1tev v Sloveniji. Ustanovljena je bila leta 1996, ko so se posamezna dru\xc5\xa1tva pravnikov v gospodarstvu zdru\xc5\xbeila v Zvezo dru\xc5\xa1tev pravnikov v gospodarstvu Slovenije. Vanjo vklju\xc4\x8denih \xc5\xa1est regionalnih pravni\xc5\xa1kih dru\xc5\xa1tev (Pravni\xc5\xa1ko dru\xc5\xa1tvo Maribor, Pravni\xc5\xa1ko dru\xc5\xa1tvo Ljubljana, Dru\xc5\xa1tvo pravnikov v gospodarstvu Celje, Dru\xc5\xa1tvo pravnikov v gospodarstvu Pomurja, Dru\xc5\xa1tvo za gospodarsko pravo Koro\xc5\xa1ke, Dru\xc5\xa1tvo zasavskih pravnikov) in dve specializirani pravni\xc5\xa1ki dru\xc5\xa1tvi (Slovensko dru\xc5\xa1tvo za evropsko pravo in Dru\xc5\xa1tvo za \xc5\xa1portno pravo). V okviru zveze deluje tudi sekcija za korporacijsko pravo. Predsednica zveze je dr. Darja Sen\xc4\x8dur Pe\xc4\x8dek.\n_START_SECTION_\nPravniki za otroke\n_START_PARAGRAPH_\nPravniki za otroke (oziroma s polnim imenom Skupina za pomo\xc4\x8d star\xc5\xa1em bolnih otrok) je pro-bono skupina, ki v sodelovanju z Ustanovo Fundacijo za pomo\xc4\x8d otrokom pripravlja mnenja, v katerih pojasnjuje pravna vpra\xc5\xa1anja, ki se navezujejo na bolne otroke in njihove pravice s podro\xc4\x8dje zdravstvenega varstva._NEWLINE_Skupina deluje od za\xc4\x8detka leta 2009.\n_START_SECTION_\nAlumni klub PF\n_START_PARAGRAPH_\nNa fakulteti deluje Alumni klub, ki povezuje diplomante vseh \xc5\xa1tudijskih programov med seboj in do Pravne fakultete._NEWLINE_Z Alumni klubom za \xc4\x8dlane organizirajo dru\xc5\xbeabne in strokovne dogodke, \xc4\x8dlane informirajo o aktivnostih Pravne fakultete, o razli\xc4\x8dnih gostujo\xc4\x8dih predavanjih, okroglih mizah, seminarjih, ne zgolj s pravno tematiko, ampak tudi z drugimi temami (retorika, komunikatorika, \xc4\x8dustvena inteligenca, tuja pravna terminologija, okrogle mize z odzivi na aktualne dogodke itd.).'